## Pravilnik o postupku s predstavkama i pritužbama

### NN 142/1999 (22.12.1999.), Pravilnik o postupku s predstavkama i pritužbama

# HRVATSKI ZAVOD ZA MIROVINSKO OSIGURANJE

Na temelju članka 19. točke 2. Statuta Hrvatskog
zavoda za mirovinsko osiguranje (»Narodne novine«, broj
163/98), Upravno vijeće Hrvatskog zavoda za mirovinsko osiguranje
na sjednici održanoj 15. prosinca 1999. donosi

## PRAVILNIK

### O POSTUPKU S PREDSTAVKAMA I PRITUŽBAMA

OPĆE ODREDBE

Članak 1.

Ovim se pravilnikom uređuje postupak s predstavkama, pritužbama
i prijedlozima koje Hrvatskom zavodu za mirovinsko osiguranje
(u daljnjem tekstu: Zavod) podnose osiguranici, korisnici prava
iz mirovinskog osiguranja i druge fizičke i pravne osobe
u vezi s provedbom mirovinskog osiguranja.

Članak 2.

Pod predstavkama, pritužbama i prijedlozima, prema ovom pravilniku,
smatraju se molbe, pritužbe, drugi podnesci te evidentirane
usmene izjave, upućene radi ostvarivanja i zaštite
prava te pravnih interesa iz mirovinskog osiguranja, odnosno radi
pokretanja inicijativa šireg značenja i interesa u
sklopu provedbe mirovinskog osiguranja i drugih prava koja se
ostvaruju u Zavodu.

Pod predstavkama, pritužbama i prijedlozima, prema ovom pravilniku,
ne smatraju se podnesci stranaka koji se odnose na radnje u postupku
ostvarivanja prava iz mirovinskog osiguranja i drugih prava (zahtjevi,
žalbe protiv prvostupanjskih rješenja i drugi podnesci
stranaka prema propisima o općem upravnom postupku).

Članak 3.

Zbog upućivanja predstavki, pritužbi i prijedloga podnositelji
ne smiju trpjeti štetne posljedice, niti zbog toga mogu biti
pozvani na odgovornost, osim ako time ne učine kazneno
djelo.

Članak 4

Tijela Zavoda koja razmatraju predstavke, pritužbe i prijedloge,
odnosno po njima postupaju, u svome radu surađuju s odgovarajućim
tijelima državne uprave i pravnim osobama koje imaju javne
ovlasti.

POSTUPANJE S PREDSTAVKAMA, PRITUŽBAMA I PRIJEDLOZIMA

Članak 5.

O predstavkama, pritužbama i prijedlozima postupak vode tijela
Zavoda u čiji djelokrug spada pojedina predstavka, pritužba
ili prijedlog.

U obavljanju poslova iz stavka 1. ovoga članka nadležno
tijelo dužno je predstavku, pritužbu ili prijedlog primiti,
evidentirati, neposredno nakon toga razmotriti, ispitati osnovanost
te bez odgađanja pismeno obavijestiti podnositelja o učinjenom,
a najkasnije u roku od 30 dana.

Kada je prestavka, pritužba ili prijedlog primljen preko
tijela državne uprave ili preko pravne osobe koja ima javne
ovlasti, o učinjenom treba obavijestiti i to tijelo.

Ako je predstavka, pritužba ili prijedlog upućen u
vezi s ostvarivanjem prava iz mirovinskog osiguranja ili drugog
prava koje se ostvaruje u Zavodu u pojedinačnom slučaju,
nadležno tijelo Zavoda dužno je bez odgađanja obaviti
sve radnje u postupku od kojih ovisi ostvarivanje odnosnog prava
(pripremiti, odnosno donijeti rješenje ili drugu odluku,
obaviti dostavu, izdati traženu ispravu, saslušati svjedoka,
odnosno pribaviti druge dokaze i dr.).

Članak 6.

Podnesci upućeni tijelima Zavoda, kao predstavke, pritužbe
i prijedlozi, koji ne spadaju u predstavke, pritužbe i prijedloge
iz čl. 1. i 2. ovoga pravilnika, odnosno ne spadaju u
mjerodavnost Zavoda uputit će se, bez odgađanja, tijelima
nadležnim za njihovo rješavanje, uz pismenu obavijest
podnositelju.

Članak 7.

Predstavke, pritužbe i prijedlozi koji su upućeni i
odnose se na rad područne službe Zavoda, razmatra
predstojnik područne službe.

Predstavke, pritužbe i prijedlozi koji su upućeni i
odnose se na rad Središnje službe razmatra ravnatelj
Zavoda.

Predstavke, pritužbe i prijedlozi koji su upućeni Upravnom
vijeću i njegovim tijelima te koje su od šireg značenja
i interesa za mirovinsko osiguranje razmatra Odbor za predstavke
i pritužbe.

Članak 8.

U okviru svoje mjerodavnosti Odbor za predstavke i pritužbe:

- razmatra predstavke, pritužbe i prijedloge upućene
Zavodu i njegovim tijelima, a naročito Odboru za predstavke
i pritužbe, Upravnom vijeću Zavoda, predsjedniku i
članovima Upravnog vijeća pojedinačno, te
ravnatelju Zavoda

- ispituje njihovu osnovanost preko mjerodavnih tijela

- predlaže Upravnom vijeću i drugim tijelima Zavoda
poduzimanje mjera za poboljšanje rada, uklanjanje nedostataka
u rješavanju upravnih stvari na temelju javnih ovlasti

- podnosi polugodišnje i godišnje izvješće
o predstavkama i pritužbama i o svom radu Upravnom vijeću.

Članak 9.

Stručna služba Zavoda obavlja stručno-administrativne
poslove u vezi s rješavanjem predstavki, pritužbi i
prijedloga i to, Središnja služba obavlja posebne poslove
iz članka 7. stavka 2. i poslove za Odbor za predstavke
i pritužbe iz članka 8. ovoga pravilnika, a područne
službe poslove iz članka 7. stavka 1. ovoga pravilnika.

Članak 10.

Odbor za predstavke i pritužbe radi na sjednicama.

Sjednicama Odbora za predstavke i pritužbe obvezno prisustvuju
ravnatelj Zavoda ili drugi član Stručnog vijeća
kojeg odredi ravnatelj Zavoda te referent za predstavke i pritužbe
Središnje službe koji je ujedno i izvjestitelj na Odboru
za predstavke i pritužbe.

U radu Odbora za predstavke i pritužbe primjenjuju se odgovarajuće
odredbe Poslovnika o radu Upravnog vijeća Zavoda.

IZVJEŠĆIVANJE O PREDSTAVKAMA, PRITUŽBAMA
I PRIJEDLOZIMA

Članak 11.

Izvješće o predstavkama, pritužbama i prijedlozima
sadržava:

a) brojčano stanje predstavki, pritužbi i prijedloga
prema

- pojedinim pravima koja se ostvaruju u Zavodu (primjerice mirovinski
staž, profesionalna rehabilitacija i zapošljavanje,
starosna, invalidska i obiteljska mirovina, provedba međunarodnih
sporazuma o socijalnom osiguranju, doplatak za djecu, ostala prava)

- prema osnovanosti (osnovane - neosnovane)

- prema sadržaju (sporost u ostvarivanju prava, nezakonitost,
nepravilan odnos prema osiguraniku, isplata primanja, ostalo)

b) opis predstavki, pritužbi i prijedloga i poduzetih mjera

c) usporedbu sa stanjem iz prethodnog razdoblja i s prijedlogom
mjera za poboljšanje stanja odnosno suzbijanje uzroka zbog
kojih dolazi do podnošenja predstavki, pritužbi i prijedloga.

Članak 12.

Izvješće o predstavkama, pritužbama i prijedlozima
sadržava pregled ukupnosti svih predstavki podnesenih Zavodu
iskazanih prema ustrojstvenim jedinicama i tijelima Zavoda.

Izvješće se podnosi za razdoblja: siječanj -
lipanj i siječanj - prosinac svake godine, i to tako da
se brojčano stanje iskaže u statističkim podacima
Zavoda najkasnije do 30. rujna (za razdoblje I-VI.), odnosno do
30. travnja (za razdoblje I-XII. prethodne godine).

EVIDENCIJE O PREDSTAVKAMA, PRITUŽBAMA I PRIJEDLOZIMA

Članak 13.

Svaka predstavka, pritužba i prijedlog evidentira se u posebnoj
knjizi evidencije.

Knjiga evidencije iz stavka 1. ovoga članka sadržava
podatke o podnositelju, kratkom sadržaju predstavke, pritužbe
ili prijedloga, o nadležnom tijelu i o radnjama koje je nadležno
tijelo poduzelo te ostalo, značajno za konkretan slučaj
(broj predmeta, napomena i dr.).

Članak 14.

Za postupak koji se vodi o predstavkama, pritužbama i prijedlozima
brine se predstojnik područne službe, odnosno ravnatelj
Zavoda.

Predstojnik područne službe, odnosno ravnatelj Zavoda
osigurava evidentiranje predstavki, pritužbi i prijedloga.

Ravnatelj Zavoda utvrđuje način evidentiranja i izvješćivanja
o predstavkama, pritužbama i prijedlozima.

ZAVRŠNA ODREDBA

Članak 15.

Ovaj pravilnik stupa na snagu osmoga dana nakon objave u »Narodnim
novinama«.

Klasa: 140-13/99-01/5560
Urbroj: 341-99-01/99-19
Zagreb, 15. prosinca 1999.

Predstojnik
Upravnog vijeća
**prof. dr. sc. Željko Potočnjak,** v. r.

Pravilnik, NN 142/1999-2159